Document ID: 32012R0675

REGULAMENTUL (UE) NR. 675/2012 AL COMISIEI
din 23 iulie 2012
de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește utilizarea talcului (E 553b) și a cerii de carnauba (E 903) pe ouăle fierte nedecojite colorate și utilizarea șelacului (E 904) pe ouăle fierte nedecojite
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 10 alineatul (3) și articolul 30 alineatul (5),
întrucât:
(1)
Anexa II la Regulamentul (CE) nr. 1333/2008 prevede o listă a Uniunii cu aditivii alimentari autorizați pentru utilizare în produsele alimentare și condițiile de utilizare a acestora.
(2)
Lista respectivă poate fi modificată în conformitate cu procedura prevăzută în Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (2).
(3)
În conformitate cu articolul 3 alineatul (1) din Regulamentul (CE) nr. 1331/2008, lista de aditivi alimentari a Uniunii poate fi actualizată fie la inițiativa Comisiei, fie în urma unei cereri.
(4)
S-a depus și s-a pus la dispoziția statelor membre o cerere de autorizare a utilizării talcului (E 553b) și a cerii de carnauba (E 903) pe ouăle fierte nedecojite colorate și a utilizării șelacului (E 904) pe ouăle fierte nedecojite.
(5)
Pe suprafața ouălor fierte nedecojite colorate, aditivii talc (E 553b), ceară de carnauba (E 903) și șelac (E 904) se pot utiliza cu efecte decorative, oferind un efect mai puternic sau mai puțin puternic de strălucire. În plus, șelacul (E 904) poate contribui la o mai bună conservare a tuturor ouălor fierte nedecojite, atunci când este folosit pe suprafața acestora.
(6)
Acești aditivi alimentari nu sunt de așteptat să migreze în partea comestibilă internă a ouălor datorită insolubilității lor și a greutății moleculare mari. Utilizarea acestor aditivi alimentari nu este susceptibilă să aibă efecte asupra sănătății umane, deoarece ceara lor rămâne pe coaja de ou. Prin urmare, este adecvat să se permită utilizarea talcului (E 553b) și a cerii de carnauba (E 903) pe ouăle fierte nedecojite colorate și utilizarea șelacului (E 904) pe toate ouăle fierte nedecojite, colorate sau necolorate.
(7)
În conformitate cu articolul 3 alineatul (2) din Regulamentul (CE) nr. 1331/2008, Comisia trebuie să solicite avizul Autorității Europene pentru Siguranța Alimentară pentru a actualiza lista de aditivi alimentari a Uniunii prevăzută în anexa II la Regulamentul (CE) nr. 1333/2008, cu excepția cazului în care actualizarea în cauză nu este susceptibilă de a avea un efect asupra sănătății umane. Întrucât autorizarea utilizării talcului (E 553b), a cerii de carnauba (E 903) și a șelacului (E 904) pe ouăle fierte nedecojite constituie o actualizare a respectivei liste, care nu este susceptibilă de a avea un efect asupra sănătății umane, nu este necesar să se solicite avizul Autorității Europene pentru Siguranța Alimentară.
(8)
În conformitate cu dispozițiile tranzitorii din Regulamentul (UE) nr. 1129/2011 al Comisiei din 11 noiembrie 2011 de modificare a anexei II la Regulamentul (CE) nr. 1333/2008 al Parlamentului European și al Consiliului prin stabilirea unei liste a Uniunii a aditivilor alimentari (3), anexa II privind stabilirea listei Uniunii de aditivi alimentari autorizați pentru utilizarea în produsele alimentare și condițiile de utilizare se aplică de la 1 iunie 2013. Pentru a se permite utilizarea talcului (E 553b) și a cerii de carnauba (E 903) pe ouăle fierte nedecojite colorate și utilizarea șelacului (E 904) pe ouăle fierte nedecojite înainte de data respectivă, este necesar să se specifice o dată anterioară a cererii în ceea ce privește aditivii alimentari respectivi.
(9)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
Anexa II la Regulamentul (CE) nr. 1333/2008 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 iulie 2012.

Labels: 0
3
17